[{"text_idx": "#000000", "text": "Gruffudd ab OwainJun 20, 202115 min read"}, {"text_idx": "#000001", "text": "Rhagolwg: Tour de France 2021"}, {"text_idx": "#000002", "text": "Does dim ras tebyg yn bod."}, {"text_idx": "#000003", "text": "Does dim digwyddiad chwaraeon blynyddol debyg yn bod."}, {"text_idx": "#000005", "text": "Uchafbwynt y flwyddyn i nifer, ac uchafbwynt y calendr seiclo proffesiynol."}, {"text_idx": "#000006", "text": "Eleni, doedd dim angen aros cyhyd ag arfer i\u2019r Tour gyrraedd chwaith. Wnaeth ras 2020 ddim gorffen tan yr ugeinfed o Fedi, a gyda\u2019r Gemau Olympaidd yn Tokyo ar y gorwel, rhaid oedd ei drefnu\u2019n gynt i osgoi gwrthdaro."}, {"text_idx": "#000007", "text": "Felly, rydym ni\u2019n sefyll ar drothwy\u2019r ras yn edrych ymlaen at wledd o seiclo fydd fwy na thebyg yn ras rhwng y ddau reidiwr Grand Tour cryfaf yn y byd a\u2019r ti\u0302m Grand Tour cryfaf yn y byd. Y frwydr dactegol fydd yn siapio\u2019r ras hon eleni, yn hytrach na\u2019r route, ac mae\u2019n ymddangos y bydd hynny\u2019n hynod ddiddorol drwyddi draw."}, {"text_idx": "#000009", "text": "Yr argraffiadau cyntaf wrth edrych ar route y Tour de France eleni yw ei fod o\u2019n ddiddorol, ond eto nid oes unrhyw beth nad ydyn ni wedi\u2019i weld o\u2019r blaen. Mae cymysgedd iach o\u2019r hen ffefrynnau a\u2019r clasuron cyfoes, ond wedi dweud hynny, does dim byd arloesgar fel REC ar allt fel welwyd llynnedd, neu gymal 65km fel welwyd yn 2018 er enghraifft."}, {"text_idx": "#000010", "text": "Ar yr olwg gyntaf, mae\u2019n ras sy\u2019n apelio\u2019n fwy at rai sy\u2019n arbenigo\u2019n erbyn y cloc, gan fod dau gyfle iddynt a\u0302 chyfanswm o 60km. Daw hyn yn hollol gyferbyniol i\u2019r rhediad llynnedd, pan gafwyd ras yn gwyro at ddringwyr pur - gyda\u2019r unig REC hyd yn oed ar ddringfa La Planche des Belles Filles."}, {"text_idx": "#000011", "text": "Mae\u2019n route da i rai sydd, fel fi, yn hoff o\u2019r ffaith ei fod wedi cysylltu\u2019n llinol gyda braidd dim hediadau mawr i ddiosg rhannau o\u2019r wlad. Byddent yn cychwyn yn y gogledd orllewin, cyn teithio\u2019n lletraws i\u2019r Alpau; wedyn ar hyd lled y deheubarth drwy Provence i\u2019r Pyrenees a symud i\u2019r gogledd i\u2019r Landes cyn hedfan, nid rhedeg, i Paris ar gyfer y diweddglo sy\u2019n draddodiadol bellach."}, {"text_idx": "#000012", "text": "Cynhelir y Grand De\u0301part eleni yn Llydaw, fydd yn gartref i\u2019r pedwar cymal cyntaf. Gall un obeithio y daw cyfle i\u2019n brodyr Celtaidd godi\u2019u lleisiau dros ddyfodol y Lydaweg, gyda sylw\u2019r byd arnynt, a hithau dan fygythiad o\u2019r newydd gan Lywodraeth Ffrainc. Bydd y cyfan yn dechrau ar y 26ain o Fehefin yn nhref Brest; tref a chwalwyd yn y rhyfel ond sydd wedi adfywio\u2019n ddiddiwedd ers hynny. Bydd angen i\u2019r reidwyr ddangos gwydnwch o\u2019r fath a pheth panache ar y ddau gymal agoriadol sydd a\u0302 diweddglo fydd yn apelio at y puncheurs. Mae\u2019r ail ohonyn nhw ar y Mu\u0302r de Bretagne, sy\u2019n gyfarwydd i\u2019r ras ac yntau\u2019n chwarae rhan am y pedwerydd tro. Daw cyfleon cyntaf i\u2019r gwibwyr ar cymal 3 a chymal 4."}, {"text_idx": "#000013", "text": "Gan adael Llydaw, bydd bylchau\u2019n cael eu rhoi rhwng ffefrynnau\u2019r dosbarthiad cyffredinol am y tro cyntaf ar y ras yn erbyn y cloc ar cymal 5. Yn 30km, dyma\u2019r hiraf i gael ei chynnal mor fuan a\u0302 hyn yn y Tour ers dros ddegawd. Gan gychwyn yn Change\u0301, bydd posiblrwydd o newid yn y maillot jaune. Bydd y peloton yn mentro i\u2019r Val de Loire erbyn cymal 6 gyda chymal o ddau hanner; yr hamddena heibio cestyll y Renaissance cyn helbul y gwibwyr. Daw\u2019r cymal hiraf mewn 21 o flynyddoedd yn bron i 250km ar y seithfed cymal, gyda diweddglo difyr sy\u2019n cynnwys dringfa newydd Signal d\u2019Uchon."}, {"text_idx": "#000014", "text": "Ni fydd y reidwyr yn gwerthfawrogi\u2019r straen yn y coesau ar y diwrnod canlynol wrth gyrraedd yr Alpau. Diwrnod mynyddig cynta\u2019r ras rhwng Oyonnax a phentref Le Grand Bornard yng nghalon yr Haute-Savoie, gyda\u2019r ddringfa sydd wedi bod yn boblogaidd yn y blynyddoedd diwethaf - y Col de la Colombie\u0300re via\u2019r Col de Romme - yn dod ar y diwedd wedi dringfa weddol anghyfarwydd y Mont-Saxonnex (6km ar 8%). Y tro diwethaf wnaeth y Tour daclo\u2019r Colombi\u0435\u0300re a hedfan lawr y goriwaered i Grand Bornand oedd yn 2018, a\u2019r beiddgar Julian Alaphillippe yn fuddugol. Aros am yr eilddydd yn yr Alpau wnaent ar cymal 9, gan gwblhau cwrs na chafodd ei brofi gan peloton 2019 oherwydd y tywydd garw, rhwng Albertville a Tignes. Y Col des Saisies yn baratoad ar gyfer dringfa HC (hors cate\u0300gorie - yr haen anoddaf un o ddringfeydd) gynta\u2019r ras, sef y Col du Pre\u0301. O\u2019r copa, byddent yn disgyn i\u2019r Barrage de Roselend cyn cwblhau\u2019r ddringfa i\u2019r Cormet de Roselend. I orffen y dydd, daw\u2019r diweddglo copa cyntaf i Tignes ar drothwy\u2019r diwrnod gorffwys cyntaf, ond mae'n annhebygol y bydd y graddiant yn ddigon i ysgogi newidiadau a bylchau enfawr. Gallwn ddisgwyl defnydd o'r dacteg effeithlon o dre\u0302n mynydd yma."}, {"text_idx": "#000015", "text": "(Lluniau o drip 2019. Cormet de Roselend, Col de la Colombi\u0435\u0300re ac Albertville yn chwarae rhan annatod yng nghyfran yr Alpau o'r Tour eleni)"}, {"text_idx": "#000016", "text": "Agorir yr ail wythnos yn Albertville, cartref Gemau Olympaidd y Gaeaf 1992; tref sy\u2019n cynnal y Tour am y chweched gwaith - y pedwerydd gwaith ers 2016. Teithio i\u2019r canoldir ar cymal 10 i\u2019r gwibwyr, cyn i\u2019r ras boethi go iawn ar y diwrnod canlynol. Yr eiconig Mont Ventoux, le Ge\u0301ant de Provence, yn cael ei daclo o ddau gyfeiriad. Wedi tri o droedfryniau, byddent yn dringo o Sault ar y ddringfa gategori 1 (sy'n fyrrach a ddim mor serth), cyn wynebu\u2019r ddringfa HC o Be\u0301doin lle mae eiliadau bonws apelgar ar y copa. Dyma'r ddringfa mae Christian Prudhomme a'r Tour yn hoffi'i ddefnyddio gan mai dyma'r ochr 'chwedlonol'; y Ventoux go iawn. Bydd goriwaered i\u2019r llinell derfyn yn Malauc\u0435\u0300ne."}, {"text_idx": "#000017", "text": "Gan deithio i\u2019r gorllewin, bydd deuddydd i\u2019r gwibwyr... ar yr olwg gyntaf beth bynnag. Digon o hanes a diwylliant drwy\u2019r Gorges de l\u2019Ard\u0435\u0300che yn ei gyfanrwydd, arena Rhufeinig yn Ni\u0302mes a safle treftadaeth y byd UNESCO yn Carcassonne. Mae\u2019n werth nodi bod y trefnwyr yn gobeithio am groeswyntoedd i gyffroi cymalau fydd fel arall yn ddigon diflas, a bod y ras erioed wedi diweddu mewn gwib yn Carcassonne gan agor y drws i ymosodwyr dewr."}, {"text_idx": "#000018", "text": "\u2018Cymal mynyddoedd canolig\u2019 fel ca\u0302i ei alw, wrth ddynesu at y Pyre\u0301ne\u0301es, ar cymal 14 sydd a\u0302 diweddglo diddorol. Mae\u2019n cynnwys y Col de Saint Louis gydag eiliadau bonws ar ei frig, ond dybiwn i na fydd hynny\u2019n ddigon i godi chwant ar ffefrynnau\u2019r dosbarthiad cyffredinol. I gloi\u2019r ail wythnos, daw diwrnod all fod yn allweddol yn y ras am y melyn; yn lwyfan perffaith i wagu\u2019r tanc cyn y diwrnod gorffwys. Mae lle i gredu y daw hwn yn ras gyda rasys oddi fewn iddi; y dihangiad a'r DC. Ceir triawd o ddringfeydd cat 1 ac un cat 2, gan gynnwys yr uchaf yn y Tour eleni - y Port d\u2019Envalira ar 2,408m. Bydd angen bod yn ddawnus a chrefftus ar y goriwaered i Andorra la Vella i fanteisio\u2019n llawn ar ennillion posib y cymal hwn."}, {"text_idx": "#000019", "text": "Y dihangiad fydd yn cymryd y sylw ar cymal 16, fwy na thebyg, wrth i\u2019r ffefrynnau baratoi am y brwydrau tyngedfennol fydd yn dilyn. Ar y deuddydd yma y bydd y Tour yn cael ei ennill, ac er nad oes un o'r ddau'n gweiddi allan fel 'cymal y frenhines', mae'r ddau'n gymwys iawn i'r teitl hwnnw. Trindod o rai o gopaon enwcoaf y Pyre\u0301ne\u0301es ddaw ar cymal 17 yn syth ar o\u0302l ei gilydd; y Peyresourde, Col de Val Louron-Azet a\u2019r Col du Portet. Mae \u2018na gyfle i ymosod o bell ac i danio yn y diweddglo, felly gallwn ddisgwyl ta\u0302n gwyllt. Dechreua cymal 18 yn Pau; ymweliad rhif 73 yn y Tour, sy\u2019n record. Cyrchfan bendant yng nghanol y Pyre\u0301ne\u0301es, a chychwyn y cymal diweddglo copa olaf yn 2021. Yn rhan o\u2019r parcours mae pa\u0302r o ddringfeydd HC, y Col du Tourmalet a Luz Ardiden; dringfeydd enwog sydd wedi diffinio\u2019r Tour yn y gorffennol, a\u2019n siwr o gyfrannu eleni hefyd."}, {"text_idx": "#000020", "text": "Bydd y frwydr olaf un i gadarnhau\u2019r maillot jaune ar y REC ar cymal 20. Mae\u2019n annhebygol y cawn ni\u2019r drama brofwyd y llynnedd ond gallwn gredu bydd newidiadau yn neg uchaf y DC. Daw hynny rhwng dau o gymalau i\u2019r gwibwyr sydd wedi goroesi'r mynyddoedd, i frwydro am grys gwyrdd y dosbarthiad pwyntiau; cymal 19 yn rhanbarth y Landes, a chymal 21 lawr y Champs-E\u0301lyse\u0301es."}, {"text_idx": "#000021", "text": "Bydd y person sy\u2019n sefyll ar frig y podiwm wedi\u2019i ennill yn y mynyddoedd ac wedi\u2019i gyfnerthu yn y REC ac ar y disgyniadau lu all brofi\u2019n bwysig."}, {"text_idx": "#000022", "text": "Fel sy\u2019n arferol, mae nifer o wibwyr cyflymaf a gorau\u2019r byd yn heidio i\u2019r Tour de France; ac eleni, mae digonedd o gyfle iddynt serennu. Daw tri chyfle\u2019n yr wythnos gyntaf, tri chyfle\u2019n yr ail wythnos a dau gyfle yn y diwrnodau olaf."}, {"text_idx": "#000023", "text": "Wrth edrych ar y rhestr ddechrau, tri enw sy\u2019n sefyll allan fel gwibwyr profiadol a galluog sy\u2019n siwr o gipio cymal neu ddau, o leiaf."}, {"text_idx": "#000024", "text": "I ddechrau, Caleb Ewan, sydd wedi ennill dau o gymalau\u2019n y Giro eisoes eleni cyn gadael dan amgylchiadau wnaeth achosi i ambell un droi trwyn. Ei darged o am eleni yw ennill cymal ym mhob un o\u2019r tri Grand Tour, ac mae\u2019i berfformiadau diweddar (yn y Baloise Belgium Tour er enghraifft) yn ogystal ag asiad ei dre\u0302n yn awgrymu\u2019n gryf ei fod ar y trywydd iawn."}, {"text_idx": "#000025", "text": "Wedyn, y Ffrancwr Arnaud De\u0301mare. Heb os, yn wibiwr o\u2019r radd flaenaf wnaeth wirioneddol newid ge\u0302r y llynnedd gan ennill rasys di-ri, yn cynnwys maglia ciclamino dosbarthiad pwyntiau\u2019r Giro. Caiff y cyfle eleni i arwain tim Groupama-FDJ, yn absenoldeb Thibaut Pinot, a phrofi ar hewlydd cartef cystal ydi o mewn gwib glwstwr, gan ddychwelyd i\u2019r Tour am y tro cyntaf ers 2018. Yn ysgogiad pellach iddo yw'r ffaith nad oes Ffrancwr wedi ennill y maillot vert ers Laurent Jalabert ym 1995."}, {"text_idx": "#000026", "text": "Deiliad y crys gwyrdd wedi ras y llynnedd yw\u2019r Gwyddel Sam Bennett, gyrrhaeddodd frig y gamp o ddifri am y tro cyntaf. Ennillodd ddau gymal - un o\u2019r rheiny ar y Champs E\u0301lyse\u0301es - a goroesi\u2019r mynyddoedd i sefyll ar y podiwm yn Paris yn y maillot vert. Mae wedi profi ambell fuddugoliaeth eleni yn yr EAU, yn yr Algarve ac yn Paris-Nice, felly mae\u2019n argoeli\u2019n dda iddo."}, {"text_idx": "#000027", "text": "Ond mae \u2018na dro yng nghynffon y stori. Mae\u2019n debyg bod Bennett yn dioddef o anaf i\u2019w ben-glin ar hyn o bryd wnaeth ei orfodi i fethu allan ar daith Gwlad Belg. Cafodd ei eilyddio\u2019n nhi\u0302m Quickstep i\u2019r ras honno gan yr hen ben Mark Cavendish. Ddydd Sul, yn ei golofn wythnosol i Het Nieuwsblad, dywedodd perchennog Quickstep, Patrick Lefevre, nad oedd ganddo Plan B i\u2019r Tour os nad oedd Bennett yn holliach. Ychydig oriau\u2019n ddiweddarach, dyma Cavendish yn dilyn olwyn dibynadwy Michael M\u00f8rk\u00f8v a gwibio i\u2019r fuddugoliaeth yn erbyn rhai o wibwyr gorau\u2019r byd."}, {"text_idx": "#000028", "text": "Felly Cav yw\u2019r plan B, mae\u2019n rhaid? Wel, dydy o ddim cweit mor syml a\u0302 hynny chwaith. Mae\u2019r symudiad i Quickstep eleni wedi achub gyrfa roced Manaw, ond dywed fod ei gyflog yn rhy isel i wneud Grand Tour. Rhaid cofio daeth yr holl bethau hyn i\u2019r amlwg cyn ei fuddugoliaeth ar y Sul, a gall hynny fod wedi newid popeth. Difyr!"}, {"text_idx": "#000030", "text": "Mae ambell enw arall sy\u2019n werth ei nodi\u2019n y frwydr am wibiau a\u2019r gwyrdd. Yn gyntaf oll, un sydd wedi ennill y gwyrdd saith gwaith, y bytholwyrdd Peter Sagan. Cymal o\u2019r Giro\u2019n sicr o fod wedi rhoi gwynt yn ei hwyliau, ond a fydd ganddo\u2019r coesau a\u2019r gefnogaeth i fynd am y maillot vert eleni? Un arall serennodd yn y Giro yn dilyn llwyddiannau\u2019r clasuron oedd Tim Merlier, gipiodd y cymal gwibio cyntaf yn yr Eidal. Does dim amau\u2019r gallu sydd ganddo, ond mae\u2019n bosib bydd rhaid i Alpecin-Fenix gydbwyso\u2019i obeithion o gyda rhai Jasper Philipsen a Mathieu van der Poel hefyd - dau arall o\u2019r cyflymaf."}, {"text_idx": "#000031", "text": "A sut gallwn ni anghofio am Wout van Aert, un a daniodd y tymor llynnedd ac yntau mor amryddawn; yn ennill yn y gwibiau, yn y bryniau a\u2019n cefnogi Roglic\u030c yn y mynyddoedd. Eleni, fodd bynnag, mae wedi dioddef problemau gyda\u2019i bendics ac wedi cyfaddef nad oes ganddo'r un lefel o ddringo oedd ganddo'r llynnedd ac nad ydy o'n targedu'r crys gwyrdd. Ond, yn gynharach heddiw, enillodd o mewn gwib i gipio pencampwriaeth Gwlad Belg, felly mae'n ymddangos y gallwn ni weld rhywfaint o'i ddoniau'n sicr."}, {"text_idx": "#000032", "text": "Ers yn ifanc, mae van Aert wedi brwydro'n erbyn ei elyn Mathieu van der Poel ar draws disgyblaethau gwahanol. Ac yntau'n paratoi am gystadlu am fedalau yn y Gemau Olympaidd, bydd yn awyddus i ddefnyddio'r wythnos gyntaf fel rhan o'i baratoadau ac i ychwanegu at ei brofiad a'i palmares. Tybed os mai van der Poel fydd y seren y tro hwn?"}, {"text_idx": "#000033", "text": "Fel arall, gallwn edrych ar enwau megis Sonny Colbrelli, pencampwr yr Eidal, sydd ar da\u0302n ar hyn o bryd; Mads Pedersen a Michael Matthews i ddiddori ambell gymal, yn enwedig rhai a\u0302 diweddgloeon ar allt."}, {"text_idx": "#000034", "text": "Pwy sydd am fynd a\u0302\u2019r maillot jaune eleni? Yn fy llygaid i, mae\u2019n frwydr deirffordd rhwng Tadej Pogac\u030car, Primoz\u030c Roglic\u030c a thi\u0302m Ineos (ie, y ti\u0302m cyfan)."}, {"text_idx": "#000035", "text": "Y ddau geffyl blaen, heb amheuaeth yn y byd, yw\u2019r Slofeniaid Tadej Pogac\u030car a Primoz\u030c Roglic\u030c. Dyma\u2019r ddau frwydrodd am y melyn llynnedd, gan greu diweddglo dramatig dros ben ar y REC ar cymal 20."}, {"text_idx": "#000036", "text": "Dwi\u2019n credu mai un o\u2019r pethau sy\u2019n gwneud y gystadleuaeth rhyngddynt yn un mor ddiddorol yw\u2019r ffaith eu bod nhw\u2019n gyd-wladwyr, ond hefyd yn ffrindiau."}, {"text_idx": "#000037", "text": "Y llynnedd, gwnaeth Roglic\u030c ambell ffafr i Pogc\u030ccar a dydw i ddim yn meddwl fod Jumbo-Visma wedi\u2019i ystyried o\u2019n ormod o her i\u2019w gobeithion nhw ar y pryd. Gadawodd hynny Pogac\u030car yn yr ail safle, gan wyrdroi\u2019r bwlch rhyngddynt ar yr unfed awr ar ddeg mewn perfformiad arallfydol."}, {"text_idx": "#000038", "text": "Mi fydd Jumbo a Roglic\u030c wedi dysgu llawer o\u2019r profiad hwnnw, heb os. Maen nhw\u2019n gwybod mai brwydr rhwng y Slofeniaid fydd hi am y melyn y tro hwn, felly ni fydden nhw\u2019n rhoi modfedd i Pogac\u030car eleni."}, {"text_idx": "#000039", "text": "Mae cyflwr y ddau ychydig yn amwys i ni\u2019r gwylwyr, fodd bynnag. Dychwelodd Pogac\u030car i rasio ar y gylched broffesiynol yr wythnos diwethaf ar daith Slofenia am y tro cyntaf ers ennill Lie\u0300ge-Bastogne-Lie\u0300ge ddiwedd mis Ebrill. Yn Slofenia, roedd ben ag ysgwyddau\u2019n uwch na phawb arall ond rhaid yw dweud nad oedd y gystadleuaeth o safon Tour de France o bell ffordd. Primoz\u030c Roglic\u030c, ar y llaw arall, heb rasio o gwbl ers Lie\u0300ge."}, {"text_idx": "#000040", "text": "Credir bod eu hamser wedi\u2019i lenwi gyda hyfforddi caled yn y mynyddoedd mawrion i baratoi ar gyfer y Tour. Dylent ddod allan o\u2019r cyfnod yma ar da\u0302n, a\u2019n barod i ymgymryd a\u0302\u2019r her o gipio\u2019r maillot jaune."}, {"text_idx": "#000041", "text": "Serch hynny, mae'n strategaeth risg-uchel, yn enwedig o safbwynt Roglic\u030c. Does dim tan-amcan pwysigrwydd gael milltiroedd rasio yn y coesau o ran profiad a dwysder. Wedi dweud hynny, os oes rhywun yn gallu cyrraedd ras a pherfformio'n syth, Roglic\u030c yw hwnnw. Ar ben hynny, holl bwrpas cymryd saib cyhyd oedd i osgoi llosgi'r matsiys yn rhy fuan a gallu cynnal cyflwr dros dair wythnos. Bydd hi'n sicr yn ddiddorol gweld os bydd y strategaeth hon yn dwyn ffrwyth iddo."}, {"text_idx": "#000042", "text": "Mantais sydd gan Rog dros Pog yw cryfder y ti\u0302m. Does dim cymhariaeth. Yn cefnogi Roglic\u030c, mae super-domestiques fyddai\u2019n ddigon abl o oleuo\u2019r Tour eu hunain. Yn eu plith, Steven Kruijswijk, Wout van Aert, Jonas Vingegaard, Sep Kuss a Tony Martin. Bydd hyn yn fanteisiol dros ben iddo, yn enwedig os bydd Morus y Gwynt yn chwythu ar gymalau gwastad, agored. Collodd Pogac\u030car amser mewn sefyllfa o\u2019r fath llynnedd oherwydd gwendid ac amhrofiad ei garfan; ac mae\u2019r trefnwyr a\u2019r gwylwyr yn gobeithio am groeswyntoedd cythryblus ar cymal 12 a 13. Serch hynny, bydd Brandon McNulty y dringwr yn arf ddefnyddiol iawn iddo yn y mynyddoedd."}, {"text_idx": "#000043", "text": "Ond, er iddo ennill dau Vuelta, mae Roglic\u030c yn dueddol o gael un diwrnod gwael mewn ras dair wythnos. Y llynnedd, daeth hynny ar yr adeg waethaf posib iddo, sef ar y diwrnod lle roedd Pogac\u030car ar lefel oruwch naturiol, bron. Yn ffodus iddo, does dim cymal o\u2019r fath i\u2019w boenydio\u2019r tro hwn, ond eto mae\u2019r mynyddoedd ar ddiwedd y ras yn ddigon i gael y gorau ar unrhyw un."}, {"text_idx": "#000044", "text": "Wedi dweud hynny oll, yr hyn brofodd y llynnedd i mi oedd yr hen cliche\u0301. Y reidiwr cryfaf sydd wastad yn ennill y Tour de France. Edrychaf ymlaen yn fawr i weld brwydr mano a mano rhwng y Slofeniaid, yn enwedig pan fydd y ffordd yn gwyro tua\u2019r entrychion."}, {"text_idx": "#000045", "text": "Meddyliwch \u2018no\u0302l i\u2019r Tour llynnedd, a\u2019r cymal oedd yn gorffen ar y Col de Grand Colombier. Roedd hi\u2019n drychineb i Ineos Grenadiers wrth i Egan Bernal ddisgyn oddi ar y dibyn (yn drosiadol, hynny yw) a gadael y ras gan feio crymedd yn ei gefn. Dywedodd pennaeth y ti\u0302m Sir David Brailsford fod yr ymgyrch i ennill y Tour yn 2021 yn dechrau\u2019r diwrnod hwnnw."}, {"text_idx": "#000046", "text": "Roedd yn rhaid i Ineos edrych yn galed iawn ar y ras honno. Dyna\u2019r tro cyntaf iddyn nhw beidio a\u0302\u2019i hennill ers 2014; dim ond yr eilwaith ers 2012. Yn fwy na hynny, doedd dim un aelod o\u2019r garfan wedi cyrraedd y deg uchaf ar y dosbarthiad cyffredinol."}, {"text_idx": "#000047", "text": "Cafwyd sibrydion yn y wasg ac ymhellach bod Ineos am newid trywydd yn sgil hyn, gan droi cefn rywfaint ar eu tacteg draddodiadol o \u2018dre\u0302n mynydd\u2019 ceidwadol yn arwain eu harweinydd i gopa\u2019r dringfeydd."}, {"text_idx": "#000048", "text": "Dydw i heb weld braidd dim tystiolaeth o unrhyw dactegau newydd, arbrofol, arloesol y tymor hwn gan Ineos fyddai\u2019n dweud wrtha i bod newidiadau sylweddol wedi digwydd i\u2019w meddylfryd a\u2019u cynlluniau."}, {"text_idx": "#000049", "text": "Do, maen nhw wedi adfywio. Ers y Tour llynnedd, maen nhw wedi ennill y Giro ddwywaith, y Dauphine\u0301, Volta a Catalunya, Tour de Suisse a\u2019r Tour de Romandie gyda reidiwr gwahanol bob tro. Roedd aelod o\u2019r ti\u0302m ar bob gris o\u2019r podiwm yng Nghatalwnia, yn ddigynsail yn hanes y World Tour. Oes, mae elfen fwy ymosodol wedi bod; fodd bynnag, maen nhw\u2019n dal i fynd yn o\u0302l at y dacteg ddiflas ond effeithlon o gael y ti\u0302m cryfaf i reidio\u2019n geidwadol tra bydd eu harweinydd yn arbed egni yn eu sgilwynt."}, {"text_idx": "#000050", "text": "Mae hyd yn oed Geraint yn honni na fydd newidiadau aruthrol i\u2019w cynlluniau tactegol yn y Tour gan fod yr hen system honno yn gweithio; agwedd \u2018if it isn\u2019t broken, don\u2019t fix it\u2019 math o beth."}, {"text_idx": "#000051", "text": "Unwaith eto eleni, nhw sydd gan y garfan gryfaf un. Gellir rhannu eu wyth reidiwr i ddau grw\u0302p; y rhai sy\u2019n ddigon abl i ennill y Tour, a\u2019r rhai fydd yn gadfridogion (domestiques)."}, {"text_idx": "#000052", "text": "Y ddealltwriaeth gyffredin yw y bydd Geraint Thomas a Richard Carapaz yn cyd-arwain Ineos eleni; y naill wedi ennill y Tour yn 2018 a\u2019n ail yn 2019, a\u2019r llall wedi ennill y Giro yn 2019, a\u2019n ail yn y Vuelta llynnedd."}, {"text_idx": "#000053", "text": "Mae\u2019r ddau\u2019n cyrraedd y ras mewn cyflwr da, ond heb ddangos eu cardiau i gyd yn y rasys cynhesu. Geraint wedi ennill y Tour de Romandie ac wedi dod yn 3ydd yn y Dauphine, tra ennillodd Carapaz y Tour de Suisse."}, {"text_idx": "#000054", "text": "Gellir dweud fod rhinweddau gwahanol iddynt. Dwi\u2019n credu bod Carapaz yn gryfach ar dirwedd mwy bryniog, ac yn sicr gall o ennill eiliadau yn yr wythnos gyntaf. Wedi dweud hynny, mae Geraint yn well na\u2019r Ecwadoriad yn erbyn y cloc, a chofier fod gwerth 60km o hynny ar y Tour eleni."}, {"text_idx": "#000055", "text": "Ar ddechrau\u2019r ras, fel sy\u2019n aml wedi digwydd pan mae Ineos yn penodi dau arweinydd, bydd y ddau\u2019n hafal a\u2019n cael cyfleon cyfartal. Wrth i\u2019r ras fynd yn ei blaen bydd y ffordd yn pennu pwy sydd gryfaf."}, {"text_idx": "#000056", "text": "Mae\u2019n hollol wallgof i feddwl bod ennillydd y Giro d\u2019Italia llynnedd, Tao Geoghegan Hart, yn mynd i\u2019r ras hon fel domestique. Super-duper-domestique, pe dymunwch. Yn yr un modd, ennillydd y Dauphine (ras sydd fel arfer yn pennu ffefryn y Tour), Richie Porte, yn ddigon bodlon i ad-dalu Geraint am ei gefnogaeth yn y ras honno."}, {"text_idx": "#000058", "text": "Mae\u2019n gre\u0302t o\u2019u safbwynt nhw bod ganddyn nhw\u2019r tim cryfaf. Ond beth sydd ddim mor gre\u0302t yw\u2019r ffaith nad oes ganddyn nhw\u2019r reidiwr cryfaf. Mae\u2019n rhaid iddyn nhw fod yn greadigol, yn glyfar ac yn arloesol i gyrraedd y brig y tro hwn i ddisodli\u2019r Slofeniaid."}, {"text_idx": "#000059", "text": "Neu fel arall, 3ydd bydd yr uchaf gallen nhw gyrraedd. Neu brig y dosbarthiad timau di-bwynt wrth gwrs!"}, {"text_idx": "#000060", "text": "Mae nifer o enwau nad ydyn nhi wedi\u2019u trafod yn sicr o elwa o allu rasio yng nghysgod Roglic\u030c, Pogac\u030car ac Ineos."}, {"text_idx": "#000061", "text": "Wedi\u2019i berfformiad gwych yn y Swistir gan ennill cymal REC a gorffen yn 2il ar y DC (tu o\u0302l i Carapaz), mae Rigoberto Ura\u0301n yn uchel ar y rhestr o ffefrynnau. Un sy\u2019n brofiadol iawn ac wedi gorffen yn y deg uchaf ar sawl achlysur yn y Tour, gan gynnwys llynnedd. Cyfaddefodd pennaeth y ti\u0302m, EF Nippo, Jonathan Vaughters, ei fod wedi ail-edrych yn fanwl ar eu strategaeth i\u2019r Tour wedi perfformiad Ura\u0301n. Mae\u2019n debygol y bydd cefnogaeth a chryfder Sergio Higuita yn allweddol iddo."}, {"text_idx": "#000062", "text": "Yn o\u0302l y rhestr ddechrau dwi\u2019n edrych arni rwan, sydd heb ei chadarnhau, mae Simon Yates yn mynd i\u2019r Tour i Bike-Exchange ar o\u0302l gorffen yn 3ydd ar y Giro. Bydd y mynyddoedd mawrion yn y Pyrenees yn siwr o dynnu dw\u0302r i\u2019w ddannedd, boed o\u2019n anelu am y DC neu am gymalau. Diddorol yw nodi fod opsiynau eraill gan y garfan yn Esteban Chaves a Lucas Hamilton, dau sydd hefyd wedi llewyrchu eleni."}, {"text_idx": "#000063", "text": "Ceir ambell di\u0302m arall sydd a mwy nag un opsiwn am y DC. Trek-Segafredo gyda Vincenzo Nibali a Bauke Mollema - sy\u2019n annhebygol o fygwth y pump uchaf mewn gwirionedd. Bora-Hansgrohe gyda Wilco Kelderman ac Emanuel Buchmann - pa\u0302r sydd wedi profi\u2019i gallu ar y Tour o\u2019r blaen. Bahrain-Victorious gyda Pello Bilbao a Jack Haig - ond dydy\u2019r un o\u2019r ddau\u2019n argyhoeddi fel ffefrynnau realistig chwaith."}, {"text_idx": "#000066", "text": "Mike Woods, yn ail tu o\u0302l i Geraint yn Romandie, yn enw arall werth ei grybwyll, yn enwedig o ystyried fod profiad Chris Froome a Dan Martin yn siwr o fod o fudd iddo yng ngharfan Israel Start-Up Nation."}, {"text_idx": "#000067", "text": "Er nad yw\u2019r Ffrancwyr yn debygol o gael buddugwr am y tro cyntaf ers Bernard Hinault ym 1986 eleni eto, bydd digon o gyfle iddynt godi\u2019i lleisiau yn y Tour eleni."}, {"text_idx": "#000068", "text": "Arnaud De\u0301mare yn y gwibiau clwstwr, neu hyd yn oed fynd am y crys gwyrdd. Does dim Ffrancwr wedi ennill y dosbarthiad hwnnw ers Laurent Jalabert ym 1995 chwaith."}, {"text_idx": "#000069", "text": "Yn yr wythnos gyntaf a thu hwnt, bydd digonedd o gyfle i Julian Alaphilippe serennu a dangos ei ddoniau. Diweddgloeon bryniog agoriadol yn gyfle gwych iddo wisgo\u2019r maillot jaune eto, a\u2019i gadw hyd ddiwedd yr wythnos hefyd. Hynny o gofio\u2019i allu\u2019n erbyn y cloc ac hefyd ei fod wedi ennill y cymal y tro diwethaf i\u2019r Tour gyrraedd Grand Bornand yn 2018. Bydd ei panache yn siwr o\u2019n diddanu drwy gydol y ras."}, {"text_idx": "#000070", "text": "O ran y dosbarthiad cyffredinol, David Gaudu o Groupama-FDJ a Guillaume Martin o Cofidis fydd eu gobeithion nhw. Gaudu fydd agosaf at y brig dybiwn i wedi perfformiadau gwych a chyson ar draws y flwyddyn hyd yn hyn; a bydd Grand De\u0301part yn ei famwlad yn Llydaw yn siwr o roi\u2019r gwynt yn ei hwyliau. Bydd y Ffrancwyr hefyd yn cadw llygad ar Aure\u0301lien Paret-Peintre o AG2R Citroen, reidiwr ifanc all ddatblygu i fod yn seren ddisglair iddynt."}, {"text_idx": "#000071", "text": "Yn gyntaf, fel hyn dwi\u2019n gweld sefyllfa hierarchol y ffefrynnau:"}, {"text_idx": "#000072", "text": "Wedi pwyso a mesur yr holl ffactorau, dwi\u2019n credu y bydd Primoz\u030c Roglic\u030c yn ennill y Tour eleni. Mi fydd o a\u2019r ti\u0302m wedi dysgu o\u2019u camgymeriadau (lu, wrth edrych yn o\u0302l) a\u2019n ddigon cryf i ddelio gyda\u2019r bygythiad gan Tadej Pogac\u030car. Ei di\u0302m bydd ei arf fwyaf, heb os, ond dwi\u2019n disgwyl iddo serennu ar draws y ras ym mhob tirwedd ac agwedd. Ydw, mi ydw i\u2019n disgwyl iddo gael un diwrnod gwael, ond yn wahanol i\u2019r llynnedd bydd hynny ddim yn ei frathu cymaint."}, {"text_idx": "#000073", "text": "Felly, diolch o galon i chi am ddarllen y rhagolwg hwn - a dwi\u2019n ymddiheuro os ydi o braidd yn hir! Dwi\u2019n gobeithio\u2019ch bod chi wedi dal clwy\u2019r Tour erbyn hyn, a\u2019n barod am ras sy\u2019n argoeli i fod yn ddifyr dros ben."}, {"text_idx": "#000074", "text": "La Vuelta yn y Gymraeg am y tro cyntaf: yr holl fanylion"}]